b'\n_START_ARTICLE_\nSarajevski predor\n_START_PARAGRAPH_\nSarajevski predor, znan tudi kot\xc2\xa0\xc2\xbbsarajevski ratni tunel\xc2\xab\xc2\xa0je naziv za predor, ki je bil zgrajen med obleganjem Sarajeva leta 1993, izpod steze letali\xc5\xa1\xc4\x8da Butmir, pod nogami vojakov Zdru\xc5\xbeenih narodov in le 50 m vstran od polo\xc5\xbeajev vojske Republike srbske, ter je povezoval dva polo\xc5\xbeaja bosanske armade (Dobrinjo in Butmir), zato so ga na kratko imenovali kar Tunel D-B. Predor je bil dolg okoli 720 m in visok okoli 1,50 m, na nekaterih delih pa do 1,80 m. Predor so v uradnih pogovorih med bosansko armado in modrimi \xc4\x8deladami imenovali kar\xc2\xa0\xc2\xbbpredor, ki ga ni\xc2\xab, ter je bil najve\xc4\x8dja skrivnost Sarajeva. Po njegovi zaslugi je v oblegano Sarajevo prihajala hrana, oro\xc5\xbeje, cigarete in drug prepotreben material.\n_START_SECTION_\nZgodovina predora\n_START_PARAGRAPH_\nLeta 1994 je za predor izvedela tudi vojska Republike Srbske, tako da naj bi celo klicali na letali\xc5\xa1\xc4\x8de in od tamkaj\xc5\xa1njih enot Zdru\xc5\xbeenih narodov zahtevali poru\xc5\xa1itev in zaprtje predora. Vojska Republike Srbske je posku\xc5\xa1ala s kopanjem drugega predora in preusmeritvijo reke \xc5\xbdeljeznice tudi sama potopiti predor in ga tako onesposobiti, vendar brez uspeha._NEWLINE_Da bi danes pri\xc5\xa1li do obstoje\xc4\x8dega dela predora, se moramo spustiti v klet hi\xc5\xa1e, ki je last dru\xc5\xbeine Kolar. Predstavljajte si, kako hodite po predoru, ki je visok samo malo nad 1,50 m, s 50 kilogrami tovora na hrbtu, med elektri\xc4\x8dnim kablom na eni in naftovodom na drugi strani. Na ta na\xc4\x8din je v Sarajevo pri\xc5\xa1lo veliko zalog, zato je predor pomenil \xc5\xbeivljenjsko povezavo med triinpol letnim obleganjem mesta. V Sarajevo je po njem prihajala hrana, gorivo, \xc4\x8dasopisi in oro\xc5\xbeje, ven pa ljudje, \xc4\x8de so bili ti dovolj pomembni, ali kot nekateri pravijo, \xc4\x8de so imeli dovolj denarja za pla\xc4\x8dilo muslimanski mafiji ali preprodajalcem \xc4\x8drnega trga._NEWLINE_Med tem pa 720 m ni bilo vsaki\xc4\x8d 720 m. Pre\xc4\x8dkanje predora iz Sarajeva v Butmir je trajalo okoli 20 minut, toda \xc4\x8de bi predor pre\xc4\x8dkali iz Butmirja v Sarajevo, potem bi pot trajala tudi po 40 minut, saj bi po pravilu na hrbtu nosili eno ali dve vre\xc4\x8di s hrano, alkoholom, cigaretami ali oro\xc5\xbejem.\n_START_SECTION_\nMuzej sarajevskega predora\n_START_PARAGRAPH_\nDel hi\xc5\xa1e Kolarevih je danes spremenjen v muzej. V kletnih prostorih so na ogled voja\xc5\xa1ke uniforme, kante in prazne vre\xc4\x8de humanitarne pomo\xc4\x8di iz tistega obdobja. Tu je tudi vozi\xc4\x8dek, ki so ga porivali po tirnicah in si z njim pomagali pri prehodu. Ko je predor pre\xc4\x8dkal nekdanji bosanski predsednik Alija Izetbegovi\xc4\x8d, so zanj izdelali poseben vozi\xc4\x8dek._NEWLINE_Med vojno so bili trpe\xc4\x8di sarajev\xc4\x8dani eno od redkih propagandnih oro\xc5\xbeij, ki je bilo na razpolago muslimanski strani, zato je vlada omejila \xc5\xa1tevilo ljudi, ki lahko skozi predor zapustijo Sarajevo, brez dvoma pa so to mo\xc5\xbenost izkori\xc5\xa1\xc4\x8dali tudi vojni zaslu\xc5\xbekarji in preprodajalci._NEWLINE_Brez predora bi sarajev\xc4\x8dani trpeli celo bolj kot so in branilci bi se morali morda zaradi pomanjkanja celo predati.\n_START_SECTION_\nEpilog\n_START_PARAGRAPH_\nLeta 1995 so pod letali\xc5\xa1\xc4\x8dem zgradili tudi drugi predor, ki se je nahajal poleg\xc2\xa0\xc2\xbbstarega malega\xc2\xab, skozi katerega so lahko vozili tudi osebni avtomobili in celo kamion\xc2\xa0\xc2\xbbTami\xc4\x8d\xc2\xab, toda ta veliki ni slu\xc5\xbeil tako kot mali, ki je zato ostal edina prava legenda obleganja Sarajeva.'